Source: https://www.zakonypreludi.sk/print/zz/1955-63/znenie-19560101.htm
Timestamp: 2019-04-21 10:27:11+00:00
Document Index: 5621978

Matched Legal Cases: ['§ 432', '§ 433', '§ 437', 'Súd ', '§ 527', '§ 527', '§ 527', 'súd ', 'súd ', '§ 541', '§ 542']

63/1955 Zb. Zákonné opatrenie o súdnej exekúcii odpísaním z účtu v peňažnom ústave | Znenie 01.01.1956
Opatrenie č. 63/1955 Zb.Zákonné opatrenie o súdnej exekúcii odpísaním z účtu v peňažnom ústave
http://www.zakonypreludi.sk/zz/1955-63
Čiastka 35/1955
Platnosť od 29.12.1955 do31.03.1964
Účinnosť od 01.01.1956 do31.03.1964
Schválené uznesením Národného zhromaždenia č. 4/1956 Zb. zo dňa 9. februára 1956.
Znenie 01.01.1956
z 15. decembra 1955
o súdnej exekúcii odpísaním z účtu v peňažnom ústave
Zákon č. 142/1950 Zb., o konaní vo veciach občianskoprávnych (občiansky súdny poriadok), v znení zákona č. 68/1952 Zb., sa mení a doplňuje takto:
1. § 432 znie:
„(1) Návrh na nariadenie exekúcie má obsahovať i označenie vymáhajúceho veriteľa, dlžníka, exekučného titulu, vymáhaného nároku, exekučného prostriedku a predmetu exekúcie.
(2) Návrh na nariadenie exekúcie na pohľadávky má obsahovať tiež dôvod pohľadávky a označenie poddlžníka, návrh na nariadenie exekúcie odpísaním z účtu v peňažnom ústave tiež pokiaľ možno číslo a označenie účtu v peňažnom ústave (u poddlžníka), z ktorého sa má vymáhaná pohľadávka odpísať, a ak má vymáhajúci veriteľ sám tiež účet v peňažnom ústave, názov a adresu tohto ústavu, číslo a označenie účtu, v prospech ktorého sa má vymáhaná pohľadávka zúčtovať.
(3) S návrhom na nariadenie exekúcie má vymáhajúci veriteľ, ak nepodáva návrh na súde uvedenom v § 433, predložiť exekučný titul, opatrený doložkou vykonateľnosti.“
2. § 437 ods. 1 včítane nadpisu celého paragrafu znie:
„Exekúcie proti štátu, rozpočtovým organizáciám a proti hospodárskym organizáciám štátneho socialistického sektora
(1) Proti štátu, rozpočtovým organizáciám a proti hospodárskym organizáciám štátneho socialistického sektora možno nariadiť exekúciu pre peňažné pohľadávky len vtedy, ak kompetentný dozorný orgán označí súdu časti majetku, ktoré možno postihnúť exekúciou, poprípade označí exekučné prostriedky, ktoré možno použiť. Súd vyzve kompetentný dozorný orgán, aby sa vyjadril do tridsiatich dní, a ak ide o exekúciu odpísaním z účtu v peňažnom ústave, do desiatich dní. Ak sa nevyjadrí tento orgán v uvedenej lehote, možno exekúciu nariadiť a v nej pokračovať, pokiaľ je exekúcia vôbec prípustná.“
3. § 527 znie:
„Exekúcia na peňažné pohľadávky na účte v peňažnom ústave sa vykoná odpísaním vymáhanej pohľadávky z dlžníkovho účtu; exekúcia na ostatné peňažné pohľadávky a na plat sa vykoná ich zexekvovaním.“
4. Za § 527 sa vkladá § 527 a), ktorý včítane nadpisu znie:
„Exekúcia odpísaním z účtu v peňažnom ústave
(1) Uznesením o nariadení exekúcie odpísaním z účtu v peňažnom ústave prikáže súd poddlžníkovi, aby po právoplatnosti uznesenia odpísal vymáhanú pohľadávku z dlžníkovho účtu a uhradil ju vymáhajúcemu veriteľovi; ak je dlžníkom súkromná osoba, zakáže jej súd, aby nakladala s účtom až do výšky vymáhanej pohľadávky.
(2) Uznesenie o nariadení exekúcie doručí súd vymáhajúcemu veriteľovi a dlžníkovi; poddlžníkovi sa doručí len, ak je vymáhajúcim veriteľom alebo dlžníkom súkromná osoba, a to ihneď, ak je súkromná osoba dlžníkom, ináč až po právoplatnosti. Poddlžník nemá právo sťažnosti.
(3) Výkon exekúcie upravujú osobitné predpisy o príkazoch na vybranie; ak je vymáhajúcim veriteľom súkromná osoba, platia tieto predpisy obdobne s tou odchýlkou, že sa príkaz na vybranie nepoužije.
(4) O poradí úhrady platia osobitné predpisy. Ak je však dlžníkom súkromná osoba, je pre poradie úhrady rozhodný čas, keď bolo uznesenie o nariadení exekúcie doručené poddlžníkovi; ak mu bolo toho istého dňa doručené niekoľko uznesení o nariadení exekúcie odpísaním z účtu toho istého dlžníka a prostriedky na účte nepostačujú, uhradia sa vymáhané pohľadávky pomerne.
(5) Ustanovenia § 541 ods. 1 a §§ 542 až 546 sa použijú obdobne.
(6) Osobitné predpisy vylučujúce alebo obmedzujúce použitie prostriedkov na iné než určené účely nie sú dotknuté ustanoveniami o tejto exekúcii.“